b'\n_START_ARTICLE_\nGina X Performance\n_START_SECTION_\nBiografia\n_START_PARAGRAPH_\nGXP es formaren el 1978 a Col\xc3\xb2nia. Gina Kikoine hi va con\xc3\xa8ixer Zeus B. Held, m\xc3\xbasic ja amb experi\xc3\xa8ncia, que havia estat membre del grup de rock progressiu Birth Control des de principis dels anys 70; a m\xc3\xa9s, tamb\xc3\xa9 havia editat un parell d\'\xc3\xa0lbums en solitari, de car\xc3\xa0cter electr\xc3\xb2nic i experimental. Les idees provocadores de Kikoine (amb el seu aspecte andr\xc3\xb2gin) i el gust de Held per l\'electr\xc3\xb2nica donaren els primers fruits al mateix any 1978 amb l\'aparici\xc3\xb3 del single "No G.D.M.", la lletra del qual estava dedicada a l\'escriptor angl\xc3\xa8s Quentin Crisp, a qui m\xc3\xa9s endavant Kikoine coneixeria en persona. El single va tenir un gran \xc3\xa8xit, que els permet\xc3\xa9 d\'actuar a Viena aquell mateix any davant 14.000 persones en un concert on compartien cartell amb, entre d\'altres artistes,  Boney M._NEWLINE_Encara al 1978 GXP editaren llur primer \xc3\xa0lbum, anomenat Nice Mover; posteriorment el tema titular tamb\xc3\xa9 seria editat en format 7". En aquest primer treball GXP combinen ritmes ballables pr\xc3\xb2xims al disco amb peces m\xc3\xa9s obscures i experimentals, on Held llueix el seu arsenal d\'instruments, que inclo\xc3\xafa teclats com el Minimoog, l\'ARP Odyssey i fins i tot un voc\xc3\xb2der._NEWLINE_El 1980 publicaren el segon disc, X-Traordinaire, precedit pel llan\xc3\xa7ament de "Streap-tease" com a single. X-Traordinaire \xc3\xa9s, en general, m\xc3\xa9s comercial i ballable que el seu predecessor, tot i que tamb\xc3\xa9 inclou temes m\xc3\xa9s densos com ara "Nowhere Wolf" o "Ciao Caruso", dedicat al fam\xc3\xb3s tenor itali\xc3\xa0 Enrico Caruso (de fet, la can\xc3\xa7\xc3\xb3 inclou un sample del mateix Caruso cantant "O Libiamo Ne` Lieti Calici", de l\'\xc3\xb2pera La Traviata) i al poeta andal\xc3\xbas Federico Garc\xc3\xada Lorca. Tots aquests llan\xc3\xa7aments i el single "Do it yourself" continuaren la ratxa d\'\xc3\xa8xits, per\xc3\xb2 el conjunt de l\'\xc3\xa0lbum no va gaudir de la unanimitat de la cr\xc3\xadtica._NEWLINE_Despr\xc3\xa9s d\'un per\xc3\xadode dedicat a projectes particulars, tant de Gina Kikoine (cant\xc3\xa0 a duet amb Robert G\xc3\xb6rl, bateria i 50% de D.A.F., en una versi\xc3\xb3 de "The best of you") com de Held (public\xc3\xa0 el seu tercer disc en solitari i col\xc2\xb7labor\xc3\xa0 com a teclista, productor i m\xc3\xbasic en directe amb el grup de funk Fashion, amb qui tamb\xc3\xa9 col\xc2\xb7laboraria Gina Kikoine m\xc3\xa9s endavant al tema "Love shadow"), el 1981 aparegu\xc3\xa9 Voyeur, el tercer i \xc3\xbaltim disc de GXP, molt m\xc3\xa9s radical, minimalista i provocador que els \xc3\xa0lbums anteriors, des dels textos fins al disseny de la portada i les fundes interiors. No se\'n va extreure cap tema en format 7", per\xc3\xb2 GXP realitzaren una s\xc3\xa8rie de concerts promocionals a diverses ciutats europees, com ara Marsella._NEWLINE_Tres anys despr\xc3\xa9s Gina Kikoine i Zeus B. Held tornaren a treballar junts en un nou \xc3\xa0lbum, anomenat Yinglish per\xc3\xb2 publicat a nom de Gina X. Yinglish mostra un canvi significatiu en l\'estil (m\xc3\xa9s pop i accessible) i en la imatge (menys andr\xc3\xb2gina) de Gina X. Amb alguns col\xc2\xb7laboradors habituals i la incorporaci\xc3\xb3 de J. J. Jeczalik com a programador del Fairlight CMI, Yinglish inclou can\xc3\xa7ons ballables i dues versions, dels temes "Harley Davidson" (compost origin\xc3\xa0riament per Serge Gainsbourg) i "Drive my car" (dels Beatles)._NEWLINE_Veient els discrets resultats comercials d\'aquest \xc3\xbaltim disc, Gina Kikoine es torn\xc3\xa0 a concentrar en l\'escena art\xc3\xadstica de Col\xc3\xb2nia, com a artista i organitzadora d\'actuacions i exposicions. Pel que fa a Zeus B. Held, es dedic\xc3\xa0 principalment al camp de la producci\xc3\xb3 musical, amb m\xc3\xbasics com John Foxx i Transvision Vamp al seu curr\xc3\xadculum.'